paragraph_text: Glavočić kavkaski (lat. Knipowitschia caucasica) riba je iz porodice glavoča (lat. Gobiidae). Naraste do 5,0 cm duljine, a živi u samom plićaku, na dubinama do 2 m, na kamenitom terenu, skriven među travom i algama. Hrani se malim račićima i larvama. Po izgledu je sličan svom rođaku vodenjaku (Knipowitschia panizzae), razlikuju se najviše po boji, naime, kavkaski glavočić je tamniji (žuto-smeđe boje), a mužjaci imaju 4-5 okomitih pruga. Dobro podnosi sve vrste vode, od jako slane do slatke, te je stoga prisutan i na neuobičajenim mjestima kao što su jezera (živi i u Vranskom jezeru) ili veće lokve slane vode. Čest je i na ušćima rijeka.